b'\n_START_ARTICLE_\nSaft El Hinna\n_START_SECTION_\nIzkopavanja\n_START_PARAGRAPH_\nDecembra 1884 je \xc5\xa1vicarski arheolog \xc3\x89douard Naville v imenu Egiptovske raziskovalne fundacije opravil raziskavo v Vadi Tumilatu. V vasi Saft El Hinna (Vas pridelovalcev hene) je pod sodobnimi zgradbami odkril sledove starodavnega mesta. Bil je prepri\xc4\x8dan, da je odkril Fakuzo iz svetopisemske de\xc5\xbeele Go\xc5\xa1en. Danes velja, da le\xc5\xbei Fakuza pod sodobnim egiptovskim mestom Fakus. Naville je kljub temu, da sta najdi\xc5\xa1\xc4\x8de ogro\xc5\xbeala \xc5\xa1iritev mesta in obdelovalnih povr\xc5\xa1in, odkril ve\xc4\x8d spomenikov faraona Nektaneba I. iz Tridesete dinastije, perimeter obzidja templja in druge artefakte iz ptolemajskega in rimskega obdobja. Na \xc5\xbealost ni nikoli objavil iz\xc4\x8drpnega poro\xc4\x8dila o izsledkih svojih raziskav._NEWLINE_Med Navillovimi najdbami iz obdobja Nektaneba I. je bil naos (tempelj), posve\xc4\x8den bogu Sopduju. Kasneje se je izkazalo, da je naos eden od \xc5\xa1tirih v Nilovi delti. Odkrili so tudi druge tri templje. Dele templja z imenom Naos desetletij, posve\xc4\x8denega \xc5\xa0uju, so odkrili v Abukirju, tempelj, posve\xc4\x8den boginji Tefnut, ki je v zelo slabem stanju, pa v Ari\xc5\xa1u. Vse, razen zadnjega, ki je slabo ohranjen, je mogo\xc4\x8de pripisati Nektanebu I._NEWLINE_Leta 1906 je v Saft El Hino pri\xc5\xa1el Flinders Petrie z nalogo, da odkrije morebitne sledove prisotnosti Judov v Egiptu. Petrie je hitro ugotovil, da je najdi\xc5\xa1\xc4\x8de v \xc5\xa1e slab\xc5\xa1em stanju kot med Navillovim obiskom, zato se je odlo\xc4\x8dil, da bo raziskal dve bli\xc5\xbenji nedotaknjeni povr\xc5\xa1ini Kafr \xc5\xa0ejk Zikr in Suva, za kateri se je izkazalo, da sta starodavni nekropoli. Podobno kot Naville tudi Petrie nikoli ni objavil poro\xc4\x8dila o izkopavanjih._NEWLINE_Saft El Hinna je bila kasneje vklju\xc4\x8dena dve povr\xc5\xa1inski raziskavi. Projekt Vadi Tumilat se je za\xc4\x8del leta 1977, projekt Liverpoolske univerze pa leta 1983-1985. Slednjo je vodil Steven Snape, ki je ugotovil, da od ostankov, ki jih je opisal Naville, ni ostalo skoraj ni\xc4\x8d._NEWLINE_S kombiniranjem arheolo\xc5\xa1kih in filolo\xc5\xa1kih dokazov je zdaj znano, da je bilo sveto podro\xc4\x8dje Per-Sopdu razdeljeno na dva dela, imenovana Hut-nebes in Iat-nebes, ki sta bila povezana s cesto.<ref>Tiribilli 2012, str. 135\xe2\x80\x93136.</ref)'